Predkladacia správa

Návrh zákona, ktorým sa mení a dopĺňa zákon č. 185/2002 Z. z. o Súdnej rade Slovenskej republiky a o zmene a doplnení niektorých zákonov predkladá poslanec Národnej rady Slovenskej republiky Ján Drgonec podľa čl. 87 ods. 1 Ústavy SR. Na rokovanie vlády SR sa návrh predkladá podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. 

Zámerom predloženého návrhu zákona je upraviť vzťahy k orgánom správy súdnictva a k orgánom sudcovskej samosprávy, z dôvodu, že zákon v platnom znení nerealizuje v dostatočnom rozsahu a kvalite túto časť ústavného splnomocnenia. Zákon neustanovuje ani podrobnosti o uplatnení ústavnej pôsobnosti súdnej rady, čo vyústilo do vzniku sporu o porušenie ústavy pri prvej voľbe predsedu Najvyššieho súdu v konaní pred Ústavným súdom SR. Zákon nerieši prípad, keď bude súdna rada rozhodovať o kandidátoch na sudcov, ktorí budú v mene Slovenskej republiky pôsobiť v medzinárodných súdnych orgánoch a opätovne tým môže nastať spor o ústavnosť voľby osoby zastupujúcej Slovenskú republiku v medzinárodnom súdnom orgáne. Ďalej nie je výslovne upravený vzťah súdnej rady k iným orgánom štátu a verejnej moci ako poskytovanie súčinnosti, nahliadanie do spisov atď.

V súčasnosti je do Národnej rady SR predložený vládny návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a o zmene a doplnení niektorých zákonov, ktorý v čl. II novelizuje zákon č. 185/2002 Z. z. o Súdnej rade a o zmene a doplnení niektorých zákonov. Zhodne s poslaneckým návrhom rieši po vecnej stránke úpravu nezlučiteľnosti funkcie člena súdnej rady, program a zmeny programu zasadnutia súdnej rady. V § 6 ods. 7 rieši komplexnejšie otázku hlasovacieho práva člena súdnej rady pri rozhodovaní o veciach, ktoré sa ho priamo dotýkajú, teda nielen pri kandidatúre pri voľbách. Pri úprave rozhodovania súdnej rady o návrhu na vymenovanie sudcu do funkcie predsedu a podpredsedu Najvyššieho súdu SR zákon upravuje najdôležitejšie otázky s tým, že detailnejšia úprava sa bude nachádzať v rokovacom poriadku súdnej rady. 

Z hľadiska právnej istoty nepovažujeme za vhodné novelizovať jeden zákon viacerými predpismi v tak krátkom časovom období. Poslanci Národnej rady  Slovenskej republiky majú možnosť podľa zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, uplatňovať k návrhom zákonov pozmeňujúce a doplňujúce návrhy. 

Vzhľadom na to, že oba predložené návrhy, poslanecký i vládny, riešia obdobné vecné problémy hlavne odlišnou legislatívnou technikou navrhujeme, aby predkladateľ uvedeného návrhu zákona využil svoje právo a uplatnil si pozmeňujúci návrh v rámci rokovania Národnej rady SR o vládnom návrhu zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a o zmene a doplnení niektorých zákonov.

Ministerstvo spravodlivosti Slovenskej republiky nesúhlasí s predloženým návrhom a neodporúča ho postúpiť na ďalšie legislatívne konanie.